Philippe die drywer skiet die haan toe later die dag met ‘n kettie teen die kop en toe hy val word sy nek dadelik omgedraai. Sy vleis was blykbaar maar taai. Ek was nie lus om hom te eet. Te persoonlik. Die groot haan-vanger Dawie was snaaks genoeg die aand ook nie lus vir hoendervleis !
Die natuur is regtig iets besonders. Mens kan enige plek in die rivier swem en dit lyk soos iets uit die Amasone as jy op die rivier ry met ‘n absolute soliede muur van plante tot teen die water. Dit is so dig jy kan nie eers ‘n klip daarin gegooi kry nie. Dit spring terug en mens kan jouself ernstig beseer.
Joss het besluit dat hy gaan begin myn. Hy het vreeslik uitgevra oor die gruis, dikte daarvan, ligging, ens. Die middag sien ek toe hoe hy die duikers intens en met groot konsentrasie dophou terwyl hulle vir hom met die steekstok demonstreer hoe om gruis te vind. Hy onderhandel toe met die kombuishulp om hom te help myn. Die onderneem toe om Joss te help in sy poging.
Die aand kan Joss nie wag om ons te vertel dat hy gruis gekry het nie. Ons het almal ‘n bier gegryp en gereed gemaak vir die lang stap na sy myn.
Binne hierdie opening het hy ‘n klip gekry en besluit dit is net die plek. Hy en sy hulp het toe ‘n plek oopgemaak so groot soos ‘n tafel en omtrent 2 duim diep. En daar is gruis.